钦定古今图书集成/明伦汇编/官常典/第220卷 > 刘沆
## 钦定古今图书集成/明伦汇编/官常典/第220卷 > 刘沆

按《宋史》本传：“沆字冲之，吉州永新人。祖景洪，始杨行
密得江西，衙将彭玕，据州自称太守，属景洪以兵，欲
胁众附湖南，景洪伪许之，复以州归行密，退居不仕。
及徐温建国，以礼聘之，不起，官其子煦为殿直都虞
候。父素不仕，以财雄里中，喜宾客，景洪尝告人曰：‘我
不从彭玕，几活万人，后世当有隆者’。因名所居北山”
曰后隆山，山有牛僧孺读书堂，即故基筑台，曰聪明
台。沆母梦衣冠丈夫曰：“牛相公来。”已而有娠，迺生沆。
及长，倜傥任气，举进士不中，自称退士不复出，父力
勉之。天圣八年，始擢进士第二，为大理评事，通判舒
州。有大狱，历岁不决，沆数日决之。章献太后建资圣
浮图，内侍张怀信挟诏命，督役严峻，州将至移疾不
敢出，沆奏罢怀信。再迁太常丞、直集贤院，出知衡州。
大姓尹氏欺邻翁老子幼，欲窃取其田，乃伪作卖券，
及邻翁死，遂夺而有之。其子诉于州县，二十年不得
直。沆至，复诉之。尹氏持积岁税钞为验，沆曰：“若田千
顷，岁输岂特此耶？尔始为券时，尝如敕问邻乎？其人
固多在，可讯也。”尹氏遂伏罪。迁太常博士，历三司度
支、户部判官、同修起居注，擢右正言、知制诰，判吏部
流内铨。奉使契丹，馆伴杜防彊沆以酒，沆霑醉，拂袖
起，因骂之，坐是出知潭州，又降知和州，改右谏议大
夫、知江州。时湖南蛮猺数出寇，至杀官吏，以沆为龙
图阁直学士、知潭州兼安抚使，许便宜从事。沆大发
兵至桂阳，招降二千馀人，使散居所部，而蛮酋降者
皆奏命以官。又募土兵分捕馀党，破桃油平、能家源，
斩馘甚众。已而贼复出，杀裨将胡元，坐降知鄂州，徙
京南。迁给事中，徙洪州。还知审刑院，除知永兴军。顷
之，以龙图阁学士权知开封府，数发隐伏。祀明堂，迁
尚书工部侍郎。逾年，拜参知政事。初，沆在府，有张彦
方者，客越国夫人曹氏家，受富民金，为伪告敕，既败，
系狱。沆抵彦方死，辞不及曹氏。曹氏，张贵妃母也。沆
既用，谏官、御史皆谓沆于彦方独不尽，疑以此进，争
论之，帝不听。贵妃薨，追册皇后，沆为监护使。数月，拜
同中书门下平章事、集贤殿大学士，改园陵使。御史
中丞孙抃、御史范师道、毋湜言宰相不当为赠后典
葬，不报。既葬，赐后阁中金器数百两，力辞而请其子
瑾试学士院，遂帖职。时中书可否多用例，人或援例
以讼，而法有不行。沆进言三弊，曰：“近臣保荐辟请，动
逾数十，皆浮薄权豪之流，交相荐举，有司以之贸易，
而遂使省、府、台、阁、华资要职、路分、监司、边防寄任，授
非公选，多出私门。又职掌吏人迁补有常，而或减选
出官、超资换职，堂除便家，先次差遣之类，此近臣保
荐之弊，一也。审官、吏部铨、三班当入川、广，乃求近地，
当入近地，又求在京及堂除升陟省府馆职检讨之
类，此近臣陈丐亲属之弊，二也。其叙钱谷管库之劳，
捕贼昭雪之赏，常格虽存，侥幸犹甚。以法则轻，以例
则厚。执政者不能持法，多以例与之。此叙劳干进之
弊三也。愿诏中书、枢密，凡三事毋用例，馀听如旧。”事
既施行，而众颇不悦，寻如旧。文彦博、富弼复入为相，
彦博为昭文馆大学士，弼监修国史，沆迁兵部侍郎，
位在弼下。论者以为非故事，由学士杨察之误，乃帖
麻改沆监修国史，弼为集贤殿大学士。沆既疾，言事
官因言：“自庆历后，台谏官用事，朝廷命令之出，事无
当否，悉论之，必胜而后已。专务抉人阴私莫辨之事，
以中伤士大夫。”执政畏其言，进擢尤速。沆遂举行御
史迁次之格，满二岁者与知州。御史范师道、赵抃岁
满求补郡，沆引格出之。中丞张昇等言沆挟私出御
史，时枢密使狄青亦因御史言罢知陈州，沆奏曰：“御
史去陛下将相，削陛下爪牙，此曹所谋，臣莫测也。”昇
等益辨论不已，罢沆为观文殿大学士、工部尚书、知
应天府。迁刑部尚书，徙陈州。沆长于吏事，性豪率，少
仪矩，然任数善刺探权近过失，阴持之以轩轾取事，
论者以此少之。卒，赠左仆射兼侍中、知制诰。张瑰草
词诋沆其家，不敢请谥，帝为篆墓碑曰《思贤之碑》。子
瑾尝为天章阁待制，坐法免，后以功复职。